KYK: Video maak van jong Bok-entoesiaste sterre | Netwerk24
KYK: Video maak van jong Bok-entoesiaste sterre
Deur Werner Beukes 28 Oktober 2019 13:06
'n Video waarin twee meisies die draak steek met Johan de Jonge, 'n hewige kritikus van die Springbokke, is wyd op sosiale media versprei ná Sondag se oorwinning van Suid-Afrika oor Wallis in die halfeindronde van die Wêreldbekerrugbytoernooi in Japan.
Dié video wys sekere grepe van De Jonge se video's waarin hy die Springbokke kritiseer, maar hierdie keer met "gepaste kommentaar" van Ruzanne Burger (9) en haar kleiner sussie, Amoré (4), van Centurion in Gauteng.
Teen Maandagoggend is dié tong-in-die-kies-video reeds 'n allemintige 10 000 keer gedeel en meer as 151 000 keer gekyk.
Selfs Rassie Erasmus, Springbok-afrigter, het dié oulike video op sy Twitter-rekening geplaas.
"Ek sou nooit kon dink dat die video, wat ons eintlik vir die fun gemaak het, so gewild sou wees nie," sê Belinda Burger, ma van klein Ruzanne en Amoré, laggend.
"My dogtertjies het albei groot verbeeldings en toe Suid-Afrika Sondag wen en hul plek bespreek vir die eindstryd teen Engeland, het ek gedink dit sou heel prettig wees om 'n video te maak in reaksie op Johan de Jonge se negatiewe opmerkings oor die Springbokke."
Meer oor: Centurion | Ondersteuners | Eindstryd | Springbokke | Wêreldbekerrugbytoernooi (Wb) | Viral Video